
Parlamentul României

Camera Deputaţilor                                                                                                                                                                                                                                  
	Comisia pentru apărare, ordine

publică şi siguranţă naţională

Nr. 32/328/2011
	                                    Bucureşti, 22.11.2011 

                        Pl x 610/2011


RAPORT 

asupra propunerii legislative pentru modificarea şi completarea Ordonanţei de urgenţă nr.82 din 2006 pentru recunoaşterea meritelor personalului armatei participant la acţiuni militare şi acordarea unor drepturi acestuia şi urmaşilor celui decedat

1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere pe fond, în procedură obişnuită, cu propunerea legislativă pentru modificarea şi completarea Ordonanţei de urgenţă nr. 82 din 2006 pentru recunoaşterea meritelor personalului armatei participant la acţiuni militare şi acordarea unor drepturi acestuia şi urmaşilor celui decedat, trimisă cu adresa nr. Pl x 610 din 7 noiembrie 2011 şi înregistrată cu nr. 32/328 din 08.11.2011. 

Consiliul Legislativ, cu nr. 547/16.05.2011, a avizat negativ propunerea legislativă, cu observaţii şi propuneri. 

Guvernul a exprimat un punct de vedere negativ asupra acestei iniţiative legislative. 

Propunerea legislativă are ca obiect de reglementare modificarea şi completarea OUG nr. 82/2006 în sensul includerii în categoria beneficiarilor acestui act normativ şi a militarilor în termen care au suferit accidente în timpul şi din cauza satisfacerii obligaţiilor militare. 


2. Propunerea legislativă face parte din categoria legilor ordinare, potrivit prevederilor art. 73 din Constituţia României, republicată.

3. La dezbateri a participat, în conformitate cu prevederile art. 54 şi 55 din Regulamentul Camerei Deputaţilor, republicat, domnii Mihail Vasile-Ozunu, secretar de stat, col. Vasile Ion şi lt.-col. Florin Vasile, din partea Ministerului Apărării Naţionale, precum şi doamna Anca Iordache, director, din partea Ministerului Finanţelor Publice.

4. Potrivit prevederilor art. 75 alin. (1) din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.
5. Senatul, în şedinţa din 31 octombrie 2011, a respins această propunere legislativă. 
6.  La lucrările Comisiei au fost prezenţi 19 deputaţi din totalul de 22 de membri.


În urma dezbaterilor, în şedinţa din 22 noiembrie 2011, membrii Comisiei, cu majoritate de voturi, au hotărât respingerea acestei iniţiative legislative pentru următoarele motive: 
· potrivit prevederilor art. 2, alin. (1) din Legea nr. 395/2005 privind suspendarea pe timp de pace a serviciului militar obligatoriu şi trecerea la serviciul militar pe bază de voluntariat, cu modificările ulterioare, începând din data de 1 ianuarie 2007, executarea serviciului militar obligatoriu, în calitate de militar în termen sau militar cu termen redus, se suspendă. Prin urmare, propunere legislativă nu mai are obiect, nemaiexistând militari în termen la momentul intrării în vigoare a OUG nr. 82/2006. 
· beneficiarii Ordonanţei de urgenţă a Guvernului nr.82/2006 sunt personalul armatei participant la acţiuni militare, astfel cum au fost ele definite de art. 2, lit. b) din lege, respectiv misiunile prevăzute la art. 2 lit. a)-f) din Legea nr. 42/2004 privind participarea forţelor armate la misiuni în afara teritoriului statului român (enumerate similar ulterior în Legea nr. 121/2011 privind participarea forţelor armate la misiuni şi operaţii în afara teritoriului statului român) precum şi cele pentru contracararea şi limitarea efectelor acţiunilor teroriste pe teritoriul statului naţional, inclusiv cele de poliţie aeriană şi de intervenţie cu nave, precum şi alte misiuni cu potenţial ridicat de risc, stabilite prin ordin al ministrului apărării, desfăşurate pe teritoriul statului naţional. Extinderea categoriei de beneficiari dincolo de participanţii la misiuni, pe lângă faptul că ar implica cheltuieli bugetare neprecizate de către iniţiatori, ar eluda scopul acestei legi. 

Eugen BĂDĂLAN      


